Zagreb, 29. ožujka 2019. godine

**Priopćenje u vezi potpisivanja okvirnog ugovora o zajedničkoj nabavi pandemijskog cjepiva protiv gripe**

Europska komisija i 15 zemalja članica Europske unije, među kojima i Hrvatska, potpisali su 28. ožujka 2019. godine s farmaceutskom tvrtkom Seqirus okvirni ugovor za proizvodnju i opskrbu pandemijskog cjepiva protiv gripe, temeljem EU sporazuma o zajedničkoj nabavi lijekova i medicinske opreme.

Time su, svojom odlukom, Ministarstvo zdravstva Republike Hrvatske i Vlada Republike Hrvatske hrvatskim građanima osigurali dostupnost pandemijskog cjepiva protiv gripe u količini 189 200 doza po najpovoljnijoj mogućoj cijeni, a za slučaj nove pandemije gripe.

Pandemija gripe nastaje kada se uspostavi cirkulacija virusa gripe s posve različitim podtipom osnovnog površinskog antigena, hemaglutinina, na koji stanovništvo nema ranije stečena protutijela.

Sporazum o zajedničkoj nabavi lijekova i medicinske opreme mehanizam je koji zemljama članicama EU omogućuje jačanje pripravnosti na ozbiljne prekogranične prijetnje zdravlju.

U povodu potpisivanja okvirnog ugovora europski povjerenik za zdravstvo i sigurnost hrane Vytenis Andriukaitis 28. ožujka 2019. godine izjavio je: „Današnji potpis navješćuje novu eru u omogućavanju pristupa pandemijskom cjepivu protiv gripe za sve građane Europske unije. Države članice potpisnice sporazuma mogu biti sigurne da će u slučaju pandemije gripe njihovi građani cjepivo moći dobiti po najpovoljnijoj mogućoj cijeni. Ovo je još jedan primjer kako djelujući zajedno možemo biti jači i ostvariti više.“ U slučaju pandemije gripe, Belgija, Hrvatska, Cipar, Estonija, Francuska, Njemačka, Grčka, Irska, Luksemburg, Malta, Nizozemska, Portugal, Slovačka, Slovenija i Španjolska, dakle polovica stanovništva Europske unije, i Europska komisija, zahvaljujući Sporazumu o zajedničkoj nabavi, imat će na raspolaganju cjepivo protiv gripe. Ovaj mehanizam trebao bi poboljšati pripravnost država članica u ublažavanju ozbiljnih prekograničnih prijetnji za zdravlje, osiguravajući time pravedan pristup za sve države članice potpisnice i jamčeći ujednačene cijene za države članice u njihovim zajedničkim pregovorima s farmaceutskim tvrtkama za specifične zdravstvene protumjere.